|  |  |
| --- | --- |
|  | Studienævn for Religionsstudier |
|  | Dato: 04-12-2019 |
|  | Tidsrum: 10.15 – 12.00  Lokale: Mellemøststudiers Mødelokale |

Dagsorden

**1. Godkendelse af dagsorden (bilag)**

**2. Godkendelse af referat (bilag)**

**3. Meddelelser (bilag)**

1. Nyt fra studieleder
2. Opfølgning på Uddannelsesregnskab
3. Orientering om plagiatsager 2018
4. Nyt fra studienævnssekretær
5. Nyt fra studiesekretær
6. Nyt fra faglig vejleder
7. Nyt fra fagråd
8. Nyt fra RELIGIO
9. Nyt fra Institutrådet

**4. Merit- og dispensationsansøgninger**

Der er ingen sager til behandling. Samtlige er formands- eller administrativt behandlet.

**5. Sager til behandling eksamen (bilag)**

*a) Eksamensevaluering (ÅRSHJUL) (udskydes til møde i januar 2020)*

**6. Sager til behandling studieordninger (bilag)**

*a) Drøftelse af ændring af studieordninger*

*b) Høring vedr. ændringer til vademecum samt tilføjelse til fagbeskrivelse*

**7. Sager til behandling kvalitetspolitikken**

*a) Fastsættelse af adgangskrav for bachelor, tilvalg/sidefag i studieordningen*

**8. Andre sager til behandling (bilag)**

*a) Fastlæggelse af forårets møder*

*b) Mailinglisten – hvordan administrerer vi den? (Udskydes til møde i januar 2020)*

**9. Sager til behandling undervisning (bilag)**

*a) Godkendelse af standardpetita*

**10. Eventuelt**

Tim Jensen Tine Jambang

*Studienævnsformand* // *Studienævnssekretær*

Referat

**Deltagere:** Tim Jensen (TJ), Laura Feldt (LF), (RHP), Thea Lindholm Kaspersen (TLK), Louise Funch Clausen (FV og LFC), Rasmus Hagemann Pedersen (RHP), Lise Ribergaard (LR) og Pia Hansen (PH)

**Afbud:** Niels Reeh (NR)

**Referent:** Tine Jambang (TNJ)

1. **Godkendelse af dagsorden (bilag)**

Dagsorden blev godkendt efter følgende tilføjelser: Meddelelsen fra Lise Ribergaard vedr. valget ønskede SN behandlet som selvstændigt pkt. under Pkt. 8 c). Desuden havde Tim Jensen (TJ) modtaget en ansøgning Fra Jens Peter Jensen til behandling under Pkt. 8 d).

**2. Godkendelse af referat (bilag)**

Laura Feldt (LF) havde en ændring under Pkt. 10 Evt., idet det ikke drejede sig om hendes fravær, men om et forslag om, at hun fremover kunne orientere fra Institutrådsmøder om forhold, der kunne være relevante for SN. Det bifaldt studienævnet, og det besluttedes, at der under Meddelelser skal tilføjes et pkt. *g) Nyt fra Institutrådet ved Laura Feldt*. Desuden ønskede hun, at det under Pkt. 3: Studierejser: blev korrigeret til at **alle** undervisere var positive overfor studieture. Herefter blev referatet godkendt.

**3. Meddelelser**

**a) Nyt fra studieleder**

**1. Opfølgning på Uddannelsesregnskab:** TJ indledte med at orientere om mødet med regnskabschefen, prodekanen samt institutleder om uddannelsesregnskabet. Mødet blev afholdt i en konstruktiv, kritisk ånd. Mødet var indkaldt grundet det store underskud vi har haft i den sidste regnskabsperiode set i forhold til vores standard, som har været at generere overskud. Vi er i denne periode ramt af sammenfald af negative hændelser, som har medført bl.a. lavere STÅ-produktion, hvilket ikke er tilfredsstillende. Ved vintereksamen 2018/19 dumpede eller udeblev relativt mange studerende. Nedgang i optag er lig med færre studerende, flere heltids-VIP ’er er også fordyrende. Mht. VIP-bestanden vil det ændre sig fremadrettet i forbindelse med bl.a. Mikael Aktors fratræden, og det vil få positiv betydning for økonomien. Vi vil blive bedt om at bruge flere DVIP’er. Vi skal blive bedre til at producere STÅ og fortsat gøre hvad vi kan for at sikre, at der i studieordningerne ikke er krav, der blokerer for at vores studerende kan klare det og får dem til at falde fra; men vi må fortsat insistere på en høj faglig standard. Vi må også se på antallet af udbudte timer, og skærer vi fra fx 4 til 3 timer, vil der blive tale om en besparelse.

Prodekanen var i øvrigt enig med TJ i, at der ikke kunne beskæres yderligere i udbuddet af propædeutisk sprog (Latin og Græsk).

**2.** **Orientering om plagiatsager:** TJ orienterede om, at der i perioden vinter 2015 - sommer 2019 havde været 11 sager. En havde ført til et semesters bortvisning, seks til rektorale advarsler, to til vejledningssamtaler og to var frafaldet. 9 ud af 11 var ved ordinær eksamen og fordelingen på fag var som følger: et speciale, et bachelorprojekt, Religionsrelateret videnskabsteori: 3, Videnskabsteori 1: 2, Introduktion til sammenlignende religionshistorie: 2, en på Religiøs innovation samt en på Særligt studeret emne.

**Chikane:** LF havde oplyst TJ om, at der i hendes undervisning var foregået en form for chikane med seksuelle over- og undertoner via nettet. TJ har taget affære og kontaktet den studerende, der var blevet ramt, men det er usikkert om vedkommende ønsker, at sagen løftes op på det formelle plan. Proceduren er den, at foreligger der bevis, kan sagen indberettes til rektor. Foreligger der ikke bevis, indkaldes den der har udøvet chikanen til en samtale med studielederen. SN istemte TJs entydige fordømmelse af det skete.

**Aftagerpanelmøde:** Der har været afholdt møde den 11. november. SN får referatet at se, når det er godkendt af panelet.

**Studentermedhjælp:** TJ har ansat ny studentermedhjælp: Magnus Monrad Aleksandersen mhp udarbejdelse af særlige nye website/internetplatform.

**D-VIP**: TJ har anbefalet ansættelse af en ny D-VIP efter opslag og ansøgninger: Ph.d. fra AU Tina Langholm Larsen med undervisningserfaring og speciale i migration og religion i USA.

**Internetplatform**: Den af TJ nedsatte arbejdsgruppe er i gang med udvikling af en internetplatform, som faciliteres af fakultetet. TJ mente, at det tegner godt og noterede samtidig stor glæde over, at det var lykkedes at samle gruppen så hurtigt.

SN og TJ er enige om, at der bør findes yderligere midler til udgifterne ved at lave dette arbejde, og det aftaltes, at TJ forsøger at finde løsning. En lancering af platform vil finde sted i foråret. Man indsamler p.t. bl.a. materialer.

**Forskningsdækning**: TJ havde 3. 12. modtaget en foreløbig oversigt (i ODIN) over forskningsdækning TJ har valgt at sætte omtrent navne på alle VIP’er på alle fag, med enkelte undtagelser pga. vedkommendes uddannelsesmæssige baggrund.

**Møde med 1. semester**: TJ, LFC og studentermedhjælp Mette havde holdt møde med de studerende på 1. semester. LFC havde orienteret om bl.a. førsteårsprøven. Mette havde holdt oplæg om internationaliseringen igen, og de studerende blev opfordret til at kontakte hende med spørgsmål.

**Gæster fra Tornbjerg Gymnasium**: Det havde været en udmærket foredragsdag med eleverne fra Tornbjerg Gymnasium. Desværre havde der været problemer med teknikken, og det medførte at eleverne straks tabte opmærksomheden. Eleverne havde også efterspurgt flere og længere pauser. Tilbagemeldingen fra ansvarlige underviser fra gymnasiet havde dog været meget positiv, og det er aftalt at gentage arrangementet i 2020. I forlængelse heraf opfordrede Lise Ribergaard (LR) til, at man tager til de sønderjyske gymnasier for at rekruttere. Hun mente, at der måtte være mange potentielle studerende der.

1. **Nyt fra studienævnssekretær**

Intet nyt

1. **Nyt fra studiesekretær**

Pia Hansen (PH) orienterede om, at der skal afprøves digital eksamen og at det kunne betyde, at en del af vores eksamener skulle foregå via den. Kun 12 studerende har afleveret Bachelorprojekt. 22 var tilmeldt, heraf to sygemeldt. PH anså det for overraskende få og at det understregede behovet for et regulært Bachelorprojektseminar. PH mente desuden, at det er vigtigt at få klarlagt, hvis ansvar det er at følge op, når vejleder er tildelt. På grund af sagens alvor, besluttede SN at flytte punktet fra meddelelser til pkt. 8 e) Bachelorprojekt

1. **Nyt fra faglig vejleder**

Louise Funch Clausen (FV) orienterede om at henvendelser vedr. sidefag ved andre universiteter havde vist sig at være en udfordring rent tidsmæssigt. Studienævnssekretæren indskød her, at hun sidder med godkendelser på området, og at de studerende gerne må henvises til hende, men at FV selvfølgelig også er velkommen ift. sparring.

1. **Nyt fra fagråd**

Thea Lindholm Kaspersen (TLK) orienterede om, at det i forbindelse med valget havde vist sig at være et godt tiltag at omtale kandidaterne på både mail og Facebook. TJ fandt det positivt.

1. **Nyt fra RELIGIO**

Rasmus Hagemann Petersen (RHP) havde intet nyt udover at man den 9. januar skal mødes for at tale med de studerende.

1. **Nyt Fra Institutrådet ved Laura Feldt**

LF havde intet at berette, da mødet var blevet aflyst

**4. Merit- og dispensationsansøgninger**

Se SAGA. TJ ønskede dog at nævne, at det er vigtigt, at vi kræver relevans og solid faglig standard på de kurser, vi godkender på udlandsophold.

**5. Sager til behandling eksamen (bilag)**

*a) Eksamensevaluering (ÅRSHJUL) (udskydes til møde i januar 2020)*

**6. Sager til behandling studieordninger (bilag)**

*a) Drøftelse af ændring af studieordninger*

SN fortsatte drøftelserne af ændringer i Studieordningerne*.* Det besluttedes, at TJ klargør teksterne til

videre diskussion på mødet i januar.

*b) Høring vedr. ændringer til vademecum samt tilføjelse til fagbeskrivelse*

Behandles på mødet i januar

**7. Sager til behandling kvalitetspolitikken**

*a) Fastsættelse af adgangskrav for bachelor, tilvalg/sidefag i studieordningen*

SN havde ingen ønsker om ændringer. Dette meddeles fakultetet senest den 13. december

**8. Andre sager til behandling (bilag)**

1. *Fastlæggelse af forårets møder*

Datoerne for forårets møder blev godkendt som forelagt

1. *Mailinglisten – hvordan administrerer vi den?*

Punktet behandles på mødet i januar 2020

1. *Skrivelse fra Lise Ribergaard vedr. valget*

Lise Ribergaard (LR) orienterede om, at hun havde klaget til Valgudvalget over valget og nu ønskede at klage til rektor, da hun var utilfreds med det svar, hun havde fået fra Valgudvalget. Hun mente, at valget burde erklæres ugyldigt, når man i Valgudvalget erkendte at være vidende om, at et ukendt antal studerende på hhv. 5. og 6. semester ikke nødvendigvis var registrerede som vælgere pga. problemer med valgsystemets evne til at håndtere disse studerende. Desuden havde disse studerende ifølge LR ringere adgang til information om kandidaterne end øvrige studerende. Hun havde desuden sporet uklarhed hos denne gruppe studerende om, hvordan de skulle stemme. LR vil i sin klage lægge op til, at valget skal gå om som minimum for vores uddannelser. Studienævnet støttede, at hun sender sin klage til rektor, da man fandt det betænkeligt, at valgudvalget indrømmede, at de ikke havde styr på processen. Det besluttedes, at LR skriver sin klage, som hun sender til TJ, som så vil tilføje SNs støtte i en skrivelse.

1. *Ansøgning fra Jens Peter Jensen*

TJ havde modtaget et forslag fra Jens Peter Jensen vedr. undervisning/vejledning ad Originalsprogsbaseret emne græsk: Der er p.t. 9 tilmeldte. Jens Peter Jensen søgte midler, så han kan a)  *undervise* holdet 3gange 2 timer, hvor der gives en  introduktion til græsk religion med et overblik over de mest fremtrædende områder i studiet af græsk religion samt b) *vejlede* hver enkelt studerende enkeltvist.

SN mente, at det giver god mening, da vi derved undlader at etablere og have udgifter til et helt undervisningsforløb, og JPJ kan få bedre tid til at færdiggøre bøger til brug for en egentlig undervisning i græsk religion. Det besluttedes at støtte ansøgningen, som TJ videresender til IH.

1. *Bachelorprojekt*

SN drøftede problemstillingen vedr. ansvar ift. opfølgning efter tildeling af vejleder og kunne konkludere, at der nok lå uklarhed om det hos både studerende og vejledere. Men der var enighed om, at ansvaret som udgangspunkt er den studerendes. Man håbede, at et Bachelorseminar vil hjælpe og medføre en opstramning på området. TJ påtog sig at kontakte underviserne og høre, hvordan de gør. Vigtig pointe: Bachelorprojekter skal ind over TJ’s bord, inden de afleveres. Ganske som det gælder for specialer.

**9. Sager til behandling undervisning (bilag)**

1. *Godkendelse af standardpetita*

PH bad om at standardpetita blev godkendt, så underviserne kan lægge dem op. TJ bemærkede her, at det er SNs opgave at godkende standardpetita og vi skal åbent kunne diskutere dem ift. studieordningers bestemmelser for enkelte fag. Også selv om pågældende underviser måtte sidde i SN. SN foretager desuden evaluering af undervisningen. Evalueringen kan medføre et behov for en samtale med underviser. Også her gælder, at vi må kunne tale åbent om det, uanset om pågældende underviser måtte sidde i SN eller ej.

TJ havde modtaget petitum fra en underviser meget sent og havde måttet bede vedkommende rette i det. TJ har af administrative årsager måttet godkende petitum, selv om han fortsat ikke er tilfreds med det.

Petita lægges ud, når de er blevet godkendt af SN eller formanden.

**10. Eventuelt**

Intet.

Mødet afsluttedes med, at TJ takkede Thea Lindholm Kaspersen (TLK) og Lise Ribergaard (LR) for deres arbejde i studienævnet. TJ glædede sig over, at TLK fortsat vil være aktiv i Fagrådet. TJ udtrykte stor beklagelse over, at LR så hurtigt måtte forlade studienævnsarbejdet, og han foreslog at LR fortsætter som medlem af Aftagerpanelet uden at være medlem af SN. SN var desuden enige om, at LR som suppleant var velkommen til fremover at sidde med til SN-møder på samme vilkår som Faglig vejleder. TJ takkede i øvrigt for medlemmernes indsats i 2019 og ønskede god jul og godt nytår.

Tim Jensen Tine Jambang

*Studienævnsformand* // *Studienævnssekretær*